Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos Generalinėje taryboje dėl Jungtinių Valstijų prašymo, susijusio su PPO įsipareigojimų atidėjimu siekiant pratęsti JAV Karibų jūros baseino ekonomikos atgaivinimo akto (CBERA) taikymą ir išplėsti jo taikymo sritį /* COM/2015/033 final - 2015/0023 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Šio pasiūlymo tikslas – nustatyti poziciją, kurios Europos Sąjunga turi laikytis Pasaulio prekybos organizacijos (PPO) Generalinėje taryboje dėl Jungtinių Valstijų prašymo, susijusio su PPO įsipareigojimų atidėjimu siekiant pratęsti Jungtinių Valstijų Karibų jūros baseino ekonomikos atgaivinimo akto (CBERA) taikymą nuo 2015 m. sausio 1 d. iki 2019 m. gruodžio 31 d. ir išplėsti jo taikymo sritį, ir taip Europos Sąjungai sudaryti sąlygas paremti šį prašymą dėl įsipareigojimų atidėjimo. 2. TEISINIAI PASIŪLYMO ASPEKTAI Sutarties dėl Europos Sąjungos veikimo (SESV) 218 straipsnio 9 dalyje nustatyta, kad, kai tarptautiniu susitarimu įsteigtame organe reikia priimti teisinę galią turintį sprendimą, Taryba, remdamasi Komisijos ar Sąjungos vyriausiojo įgaliotinio užsienio reikalams ir saugumo politikai pasiūlymu, priima sprendimą, kuriuo nustatoma pozicija, kurios turi būti laikomasi Sąjungos vardu. Ši nuostata įsipareigojimų atidėjimui, kuriuo Jungtinėms Valstijoms leidžiama pratęsti galiojantį įsipareigojimų atidėjimą, kuriuo reikalavimus atitinkantiems produktams, kurių kilmės šalys yra pagal Karibų jūros baseino ekonomikos atgaivinimo akto su paskutiniais pakeitimais nuostatas įvardytos lengvatomis besinaudojančios Centrinės Amerikos ir Karibų jūros šalys ir teritorijos, taikomas lengvatinis muitų tarifų režimas, ir išplėsti jo taikymo sritį, taikoma todėl, kad sprendimas priimamas tarptautiniu susitarimu įsteigtame organe (PPO Generalinėje taryboje ar Ministrų konferencijoje) ir turi poveikio ES teisėms ir įsipareigojimams. 3. NEPRIVALOMI ELEMENTAI Komisija bus įgaliota ES vardu priimti poziciją paremti Jungtinių Valstijų prašymą dėl PPO įsipareigojimų atidėjimo siekiant pratęsti galiojantį įsipareigojimų atidėjimą ir išplėsti jo taikymo sritį tiek, kiek tai būtina, kad Jungtinės Valstijos nuo 2015 m. sausio 1 d. iki 2019 m. gruodžio 31 d. reikalavimus atitinkantiems lengvatomis besinaudojančių Centrinės Amerikos ir Karibų jūros šalių ir teritorijų kilmės produktams galėtų taikyti bemuitį režimą. Jungtinės Valstijos šį prašymą grindžia išskirtinėmis Karibų jūros baseino šalių ekonominės padėties aplinkybėmis. Iš dalies pakeisto CBERA tikslas – remti šių šalių prekybos ir ekonomikos plėtrą ir atsigavimą ir liberalesne prieiga bei naujomis prekybos galimybėmis skatinti jų gamybos pajėgumų didinimą. Jungtinių Valstijų teigimu, pagal CBERA taikomas bemuitis režimas neturėtų pažeisti kitų narių, kurios nesinaudoja tokiu režimu, interesų, taip pat tikimasi, kad išplėtus tokį bemuitį režimą labai nesikeis narių, kurios nėra lengvatomis besinaudojančios šalys, kilmės CBERA reikalavimus atitinkančių produktų Jungtinių Valstijų importo srautai. Prašymas dėl įsipareigojimų atidėjimo būtų ketvirtas lengvatinio muitų tarifų režimo, dabar galiojančio iki 2014 m. gruodžio 31 d., pratęsimas. 1985 m. vasario 15 d. Jungtinėms Valstijoms buvo leista atidėti įsipareigojimus pagal I straipsnio 1 dalį laikotarpiui nuo 1984 m. sausio 1 d. iki 1995 m. rugsėjo 30 d. 1995 m. lapkričio 15 d. JAV įsipareigojimų atidėjimas atnaujintas pagal GATT 1994 I straipsnio 1 dalį laikotarpiui iki 2005 m. rugsėjo 30 d., o 2009 m. gegužės 29 d. – laikotarpiui iki 2014 m. gruodžio 31 d. tiek, kiek tai būtina, kad Jungtinės Valstijos pagal CBERA nuostatas įvardytų lengvatomis besinaudojančių šalių kilmės reikalavimus atitinkantiems importuojamiems produktams galėtų taikyti bemuitį režimą. Prašymas dėl įsipareigojimų atidėjimo ES nekelia ekonominių problemų, nes bemuitis režimas neturi poveikio ES prekybai su lengvatomis besinaudojančiomis šalimis. 2015/0023 (NLE) Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos Generalinėje taryboje dėl Jungtinių Valstijų prašymo, susijusio su PPO įsipareigojimų atidėjimu siekiant pratęsti JAV Karibų jūros baseino ekonomikos atgaivinimo akto (CBERA) taikymą ir išplėsti jo taikymo sritį EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) pagal PPO steigimo sutarties IX straipsnio 3 dalį Jungtinės Valstijos pateikė prašymą pratęsti galiojantį įsipareigojimų atidėjimą iki 2019 m. gruodžio 31 d. ir išplėsti galiojančio įsipareigojimų atidėjimo taikymo sritį pagal 1994 m. Bendrojo susitarimo dėl muitų tarifų ir prekybos (GATT 1994) I straipsnio 1 dalį tiek, kiek tai būtina, kad Jungtinės Valstijos reikalavimus atitinkantiems produktams, kurių kilmės šalys yra pagal 1983 m. Karibų jūros baseino ekonomikos atgaivinimo akto su pakeitimais, padarytais 1990 m. Karibų jūros baseino ekonomikos atgaivinimo išplėtimo aktu ir Jungtinių Valstijų bei Karibų jūros baseino prekybos partnerystės aktu, 2006 m. Haičio pusrutulio galimybių per partnerystės skatinimą aktu, 2008 m. Haičio pusrutulio galimybių per partnerystės skatinimą aktu ir 2010 m. Haičio ekonomikos skatinimo programos aktu (toliau – CBERA su pakeitimais), nuostatas įvardytos lengvatomis besinaudojančios Centrinės Amerikos ir Karibų jūros šalys ir teritorijos (toliau – lengvatomis besinaudojančios šalys), galėtų taikyti bemuitį režimą; (2) 1985 m. vasario 15 d. Jungtinėms Valstijoms buvo leista atidėti įsipareigojimus pagal I straipsnio 1 dalį laikotarpiui nuo 1984 m. sausio 1 d. iki 1995 m. rugsėjo 30 d. 1995 m. lapkričio 15 d. Jungtinėms Valstijoms įsipareigojimų atidėjimas atnaujintas pagal GATT 1994 I straipsnio 1 dalį laikotarpiui iki 2005 m. rugsėjo 30 d., o 2009 m. gegužės 29 d. – laikotarpiui iki 2014 m. gruodžio 31 d. tiek, kiek tai būtina, kad Jungtinės Valstijos pagal CBERA nuostatas įvardytų lengvatomis besinaudojančių šalių kilmės reikalavimus atitinkantiems importuojamiems produktams galėtų taikyti bemuitį režimą; (3) Marakeše pasirašytos Pasaulio prekybos organizacijos steigimo sutarties (toliau – PPO steigimo sutartis) IX straipsnio 3 ir 4 dalyse nustatytos leidimo atidėti įsipareigojimus dėl PPO steigimo sutarties 1A, 1B arba 1C prieduose nurodytų daugiašalių prekybos sutarčių ir jų priedų procedūros; (4) leidus atidėti įsipareigojimus nebūtų neigiamai paveikta nei Sąjungos ekonomika, nei prekybos ryšiai su šio įsipareigojimų atidėjimo lengvatomis besinaudojančiomis šalimis. Be to, Sąjunga apskritai remia veiksmus, kuriais siekiama kovoti su skurdu ir stiprinti stabilumą lengvatomis besinaudojančiose šalyse; (5) todėl tikslinga nustatyti poziciją, kurios Sąjunga turi laikytis PPO Generalinėje taryboje, t. y. paremti Jungtinių Valstijų prašymą dėl įsipareigojimų atidėjimo, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis Pasaulio prekybos organizacijos Generalinėje taryboje, yra paremti Jungtinių Valstijų prašymą dėl įsipareigojimų atidėjimo siekiant pratęsti Jungtinių Valstijų Karibų jūros baseino ekonomikos atgaivinimo akto (CBERA) su naujausiais pakeitimais taikymą nuo 2015 m. sausio 1 d. iki 2019 m. gruodžio 31 d. ir išplėsti jo taikymo sritį pagal prašymo dėl įsipareigojimų atidėjimo sąlygas. Šią poziciją pareiškia Komisija. 2 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas